
Fémek és nehézfémek vizsgálata kontrolltetőről és extenzív zöldtetőről lefolyó csapadékvízben

Kulcsszavak: Csapadékvíz-kezelés; Szennyezőanyagok; Vízminőség; Környezeti hatás; Fenntarthatóság
TDK munkám során a Pécsi Tudományegyetem Műszaki és Informatikai Karának „C” épületén kialakított zöld-, illetve kontrolltetőt vizsgáltam. A kutatás során azt elemeztem, hogy az átfolyó csapadékvíz fém és nehézfém tartalmára vonatkozóan a zöldtető pufferelőként vagy kibocsátóként működik-e, illetve megfelel-e a vonatkozó rendelet vízminőségi határértékeinek. Az egyes csapadékesemények alatt a zöldtetőről és a kontrolltetőről egyaránt 4-4 mintát (0., 10., 20. és 40. percnél) vett egy automata mintavevő berendezés. A mintákat ezután hűtve tároltuk, és néhány napon belül megtörtént a vízminőségi vizsgálat, melyet ICP-OES Agilent 5110-es műszerrel végeztem. Az eredményekből az látszik, hogy a vizsgált évszakokban a Zn, a Ni, a Mn átlagértékei alapján zöldtető pufferelő hatású. Ezzel szemben Cu, Fe és Si tekintetében a kontrolltetőn mért koncentrációk voltak alacsonyabbak, vagyis ebben az esetben kibocsátóként van jelen a zöldtető.



